BLANCO DE ANGULO (EH Bildu, 2019-10-24):
Eskerrik asko, mahaiburu andrea. Egun on guztioi.
Eskerrik asko ararteko jauna urteko txostena sakonean azaltzeagatik eta zorionak egiten duzuen lanagatik. Ez izan zalantzarik zuk eta zure taldeak egunero egiten duzuen lana guztiz beharrezkoa dela herritarren eskubideak defendatzeko.
EH Bilduk ez du kexen ofiziozko espedienteen edo jarduketen kopurua zehaztuko, zuk dagoeneko zehaztu duzulako eta gainera bozeramaileok dakizuen bezala denbora mugatua dugulako. Baina bai azpimarratuko ditugu ideia batzuk azaletik bada ere, bere garaian batzordean jada egin genituen ñabardurak, ahaztu behar ez liratekeen kontuak baitira.
Frustrazio hitza behin baino gehiagotan aipatu zen batzorde hartan, urteko txostenean badaudela urtetik urtera errepikatzen diren hainbat gomendio eta aholku eta neurri handi batean horrek esan nahi du Gobernutik edo erakunde ezberdinetatik zuen lanari ez zaiola kasu handirik egiten, eta txostenean agertzen diren kolektibo kaltetuenak errepikatzen direla, horregatik zuek eta guk sentitzen dugun frustrazioa.
Ezin ahaztu Arartekoak izapidetutako kexen % 55ak eskubide sozialarekin erlazionatuak izatea, hezkuntza, osasuna, babes soziala, etxebizitza, lehen esan dugun bezala kolektibo berberak urtetik urtera. Arartekoak ofizioz irekitako espedienteen artean nabarmen gizarte inklusioaren ingurukoak dira nagusi, eta adibide bat jartzearren agerikoa da Diru-sarrerak Bermatzeko Errentaren izapidetzan legean jasotakoaren kontra egiten den planteamendua murriztatzailea.
Beste aldetik, aurten berriro ere aipatu behar izan duzue adingabeen interes gorenak kontuan hartzearen beharra, edo 20 urte beranduago irisgarritasuna sustatzeko legearen ez betetzea, harrigarria benetan.
Emakumeen berdintasunari dagokionez ezin dugu esan asko hobetu dugunik eta zer esanik ez pobreziaren feminizazioari buruz. Kasu honetan Administrazioak eredu izan behar duela esaten duzue, eta nola ez, konpartitzen dugu zuen hausnarketa, zentzu honetan lan handia egiteke dagoelako. Eta alde horretatik esan behar dizugu irrikaz itxarongo dugula datorren urtean argitaratuko duzuen berdintasunari buruzko ez ohizko txostena.
Beste aldetik, nabarmendu nahiko genuke Osakidetzan dauden gabeziak eta berriro ere errepikatzen direla. Berriz ere gogorarazi behar dugu behin eta berriz agertzen direla hitzartutako osasun garraioari buruzko kexak, esate baterako, eta itxarote zerrendetan oraindik ere gertatzen diren arazoak, aurten ere agertzen direla.
Ezin ahaztu egoera irregularrean dauden pertsona askoren egoera, osasun arreta unibertsala jasotzen ez dutenak hain zuzen. Kolektibo honek, esan bezala, arazoak ditu osasun arreta jasotzeko, eta zer esanik ez etxebizitza eskuratzeko dituzten arazoei buruz. Eta sakondu genezake Andaluziako kosta kostaldetik heldu diren atzerritarren kopurua, Arartekoak gazte eta haur horiei arreta ematea erronka konplexuena bezala jokatzen du, jotzen du, eta hausnarketa hori EH Bilduk ere konpartitzen du, nola ez.
Osasungintza, hezkuntza, ingurumena, ogasuna, etxebizitza, adingabeak, Lanbide, gizarte zerbitzuak, feminizazioa, urtetik urtera agertzen diren arazoak eta kexak errepikatzen dira. Gure aburuz, geure buruari galdetu beharko genioke zer gizarte mota bultzatu nahi dugun, eta geure buruari galdetu beharko genioke nolako baliabideak eta ahaleginak bermatu beharko genituzkeen nahi dugun gizarte hori eraikitzeko.
Amaituko dugu, batzordean egin genuen moduan, txostenean agertzen diren hitz batzuekin. Gizarte politikek lehentasuna badute ere, ezin dituzte baztertu beste politika batzuk, aberastasuna banatzea, genero berdintasuna lortzea eta gizarte bazterketa saihestea helburu dutenak. Gainera, beharrezkotzat jotzen da apustu irmoa kolektibo kaltetuentzako klausula sozialen, enplegu babestuaren eta gizarteratze enpresen alde.
Guk jarraitu dugu legealdian zehar egiten ari garen moduan horrelako bideak jorratzen, guk oso argi dugulako zer-nolako gizartea sustatu behar den. Giza eskubideen urraketak lekurik ez duen gizartea bultzatuko dugu, eta bitartean 2019ko txostenaren zain egongo gara, eta espero dugu zurekin lankidetzan aritzen ez diren erakunde edo eragileek behar den bezala jokatzea, datorren urtean berriz ere frustrazioez hitz egin behar ez izateko.
Besterik ez, eskerrik asko.